বাবা যখন জামশেদপুর থেকে দাদুকে দেখে ফিরলেন তখন রোহিন বাবাকে জিগ্যেস করেনি ওর জন্যে কিছু এনেছেন কিনা। বাবা যে ওর জন্যে জামশেদপুর থেকে কিছু আনবেন এমন আশা ও করেনি। আসলে রওনা হওয়ার আগেই স্কুল থেকে ওর নামে নালিশের যা ফিরিস্তি এসেছিল সেটা শুনে বাবা খুব রেগে গিয়েছিলেন। অর্কর সঙ্গে মিলে রোহিন নাকি ক্লাসের অন্য ছেলেমেয়েদের ভয় দেখিয়ে, মেরে, টিফিন কেড়ে নিয়ে যা সব কীর্তি করে বেড়াচ্ছে তা আর কিছুদিন চললে নাকি রোহিনকে স্কুল থেকে বার করে দেওয়া হবে। তা দিক! তাতে বয়েই গেছে রোহিনের! সুযোগ যখন পাচ্ছে তখন মজা করে নিলেই হল। আর এমনিতেও স্কুল থেকে তাড়ালে আর স্কুলে যেতে হবে না – হোমওয়ার্ক, দুনিয়ার টেস্ট পরীক্ষা টরীক্ষা কিছুই থাকবে না – দারুণ হবে!